b'\n_START_ARTICLE_\nHrvatsko nacionalno sveti\xc5\xa1te sv. Nikole Taveli\xc4\x87a\n_START_PARAGRAPH_\nHrvatsko nacionalno sveti\xc5\xa1te sv. Nikole Taveli\xc4\x87a nalazi se u \xc5\xa0ibeniku i posve\xc4\x87eno je prvome hrvatskome kanoniziranom svecu sv. Nikoli Taveli\xc4\x87u (Tavili\xc4\x87u)._NEWLINE_Hrvatsko nacionalno sveti\xc5\xa1te sv. Nikole Taveli\xc4\x87a u \xc5\xa0ibeniku jedno je od najpopularnijih sveti\xc5\xa1ta na dalmatinskoj obali. Samostan i crkva u sklopu sveti\xc5\xa1ta posve\xc4\x87eni su svetom Frani. Crkva sv. Frane podignuta je u drugoj polovici 15. stolje\xc4\x87a na krajnjem jugoisto\xc4\x8dnom dijelu povijesne gradske jezgre u neposrednoj blizini mora. Crkva sv. Frane posve\xc4\x87ena je 31. svibnja 1423. godine. Od 1970., zauzimanjem biskupa ova je crkva progla\xc5\xa1ena za Hrvatsko nacionalno sveti\xc5\xa1te sv. Nikole Taveli\xc4\x87a. U vrijeme barokizacije i ova velebna gra\xc4\x91evina ukra\xc5\xa1ena je baroknim oltarima, od kojih su pokrajnji o\xc4\x8duvani do danas, dok je glavni mramorni oltar, s kamenom nadgradnjom, velikim dijelom odstranjen pri obnovi sedamdesetih godina pro\xc5\xa1log stolje\xc4\x87a. Osobitu vrijednost u crkvi predstavljaju orgulje poznatog izra\xc4\x91iva\xc4\x8da orgulja Petra Naki\xc4\x87a. _NEWLINE_Crkva je imala sedam oltara, a povremeno i vi\xc5\xa1e. Mnogi oltari su nastali i podignuti kao zavjetni dar vjernika. \xc4\x8cetiri barokna oltara imaju svoju posebnu povijesnu i umjetni\xc4\x8dku vrijednost. Jedan je posve\xc4\x87en sv. Nikoli Taveli\xc4\x87u._NEWLINE_U sklopu crkve i samostana, nalazi se i Muzej sv. Frane s crkvenim knjigama i umjetni\xc4\x8dkim sakralnim predmetima. Muzejska knji\xc5\xbenica isti\xc4\x8de se zbirkom od 140 inkunabula te zbirkom rukopisnih kodeksa. Tu se nalazi i "\xc5\xa0ibenska molitva" jedan od najstarijih hrvatskoh jezi\xc4\x8dnih i knji\xc5\xbeevnih spomenika, napisan latinicom oko 1375. godine.'